Moskvadagi shaxmat turnirida Nafisa Mo‘minova peshqadamlikni egallab turibdi

Moscow Open—2014 xalqaro shaxmat festivalida grossmeyster talaba qizlar o‘rtasidagi musobaqada ishtirok etayotgan Nafisa Mo‘minova to‘rtinchi turda gruziyalik grossmeyster Meri Arabidze bilan durang o‘ynadi. Shu tariqa to‘rt imkoniyatdan 3,5 ochko jamg‘argan o‘zbekistonlik shaxmatchi turnir jadvalida yakka peshqadamlik qilmoqda. Bu haqda O‘zbekiston Milliy olimpiya qo‘mitasi matbuot xizmati xabar berdi.

Nafisa beshinchi turda mezbonlar vakilasi Mariya Severinaga qarshi dona suradi. Mariya o‘tkazilgan to‘rt partiyada ikki ochko jamg‘arib, turnir jadvalida oltinchi o‘rinni band etib turibdi.
Nafisa Mo‘minova dastlabki uch partiyani rossiyalik sportchilarga qarshi o‘tkazib, har uchala partiyani ham o‘z foydasiga hal qildi. Nafisa birinchi turda Varvara Saulinani, ikkinchi turda Lidiya Tomnikovani, uchinchi turda esa Irina Vasilevichni mag‘lub etdi.
Eslatib o‘tamiz, Nafisa Mo‘minova O‘zbekistonda yagona ayol grossmeyster hisoblanadi.
Shuningdek, xalqaro shaxmat festivalining “C” guruhi bahslarida qatnashayotgan o‘zbekistonlik shaxmatchilar Vildan Galyamov ham ketma-ket uchta g‘alabadan so‘ng rossiyalik Arsen Ogonyan bilan durang o‘ynadi. Mamlakatimiz chempioni Roman Golubev hamda mezbon shaxmatchi Ajush Arshayev o‘rtasidagi partiyada ham tomonlar durang hisobda o‘yinni yakunladi.